PMIndiaData/PMIndiaSum huggingface dataset:
ഫ്രാന്‍സിന്റെ യൂറോപ്പ്, വിദേശകാര്യ മന്ത്രി പ്രധാനമന്ത്രിയെ സന്ദര്‍ശിച്ചു

ഫ്രാന്‍സിന്റെ യൂറോപ്പ്, വിദേശകാര്യ മന്ത്രി ശ്രീ. ഷോണ്‍ യൂ വി ലെ ഡ്രിയാന്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. 2017 ജൂണില്‍ പ്രധാനമന്ത്രി നടത്തിയ ഫ്രാന്‍സ് സന്ദര്‍ശനത്തെത്തുടര്‍ന്ന് ഉഭയകക്ഷിബന്ധങ്ങളിലുണ്ടായിട്ടുള്ള പുരോഗതി അദ്ദേഹം പ്രധാനമന്ത്രിയെ ധരിപ്പിച്ചു. ഇപ്പോഴത്തെ പദവിയിലും നേരത്തേ ഫ്രഞ്ച് പ്രതിരോധ മന്ത്രിയായിരുന്നപ്പോഴും ഇന്ത്യ-ഫ്രാന്‍സ് ബന്ധം മെച്ചപ്പെടുത്തുന്നതിനായി ശ്രീ. ലെ ഡ്രിയാന്‍ നല്‍കിയ സംഭാവനകള്‍ക്കു പ്രധാനമന്ത്രി അഭിനന്ദനമറിയിച്ചു. ഇന്ത്യയും ഫ്രാന്‍സുമായുള്ള തന്ത്രപ്രധാനമായ പങ്കാളിത്തം ഉഭയകക്ഷിബന്ധത്തില്‍ മാത്രമല്ല, മേഖലാതലത്തിലും ആഗോളതലത്തിലുമുള്ള സമാധാനത്തിനും സുസ്ഥിരതയ്ക്കും വേണ്ടി നിലകൊള്ളുന്ന ശക്തിയെന്ന നിലയിലും പ്രസക്തമാണെന്ന് അദ്ദേഹം വ്യക്തമാക്കി. അദ്ദേഹത്തിന്റെ സൗകര്യാര്‍ഥം പരമാവധി നേരത്തേ പ്രസിഡന്റ് മാക്രോണിനെ ഇന്ത്യയില്‍ വരവേല്‍ക്കാന്‍ പ്രതീക്ഷയോടെ കാത്തിരിക്കുന്നതായും പ്രധാനമന്ത്രി കൂട്ടിച്ചേര്‍ത്തു.
സെപ്റ്റംബര്‍ 17നും 18നും പ്രധാനമന്ത്രി വാരണാസി സന്ദര്‍ശിക്കും

സെപ്റ്റംബര്‍ 17നും 18നും പ്രധാനമന്ത്രി ശ്രീ. നരേന്ദ്ര മോദി തന്റെ പാര്‍ലമെന്ററി മണ്ഡലമായ വാരണാസി സന്ദര്‍ശിക്കും. സെപ്റ്റംബര്‍ 17ന് ഉച്ചകഴിഞ്ഞാണ് അദ്ദേഹം നഗരത്തില്‍ എത്തുക. നേരിട്ടു നരൂര്‍ ഗ്രാമത്തിലേക്കുന്ന പ്രധാനമന്ത്രി, അവിടെ ‘റൂം റ്റു റീഡ്’ എന്ന ലാഭേച്ഛയില്ലാത്ത സംഘടന സഹായമേകുന്ന പ്രൈമറി വിദ്യാലയത്തിലെ വിദ്യാര്‍ഥികളുമായി സംവദിക്കും. തുടര്‍ന്ന്, ഡി.എല്‍.ഡബ്ല്യു. ക്യാംപസില്‍ കാശി വിദ്യാപീഠത്തിലെ വിദ്യാര്‍ഥികളുമായും അവര്‍ സഹായിക്കുന്ന വിദ്യാര്‍ഥികളുമായും ആശയവിനിമയം നടത്തും. 18ന് ബി.എച്ച്.യു. ആംഫിതിയറ്ററില്‍ നടക്കുന്ന ചടങ്ങില്‍ 500 കോടി രൂപ മൂല്യം വരുന്ന പദ്ധതികളില്‍ പൂര്‍ത്തിയായവയുടെ ഉദ്ഘാടനവും ആരംഭിക്കാന്‍ ഇരിക്കുന്നവയുടെ തറക്കല്ലിടലും അദ്ദേഹം നിര്‍വഹിക്കും. ഉദ്ഘാടനം ചെയ്യപ്പെടുന്ന പദ്ധതികളില്‍ ചിലത്: പുരാനി കാശിക്കായുള്ള സമഗ്ര വൈദ്യുതി വികസന പദ്ധതി (ഐ.പി.ഡി.എസ്.), ബി.എച്ച്.യുവില്‍ അടല്‍ ഇന്‍ക്യുബേഷന്‍ സെന്റര്‍. തറക്കല്ലിടപ്പെടുന്ന പദ്ധതികളില്‍ ബി.എച്ച്.യുവിലെ മേഖലാതല ഒഫ്താല്‍മോളജി സെന്റര്‍ ഉള്‍പ്പെടുന്നു. പരിപാടികളുടെ ഭാഗമായി പ്രധാനമന്ത്രി പൊതുയോഗത്തെ അഭിസംബോധന ചെയ്യുന്നുമുണ്ട്.
ഐ ക്രിയേറ്റ് പ്രധാനമന്ത്രിയും, ഇസ്രായേല്‍ പ്രധാനമന്ത്രിയും ചേര്‍ന്ന് രാഷ്ട്രത്തിന് സമര്‍പ്പിച്ചു

സംരംഭകത്വം പ്രോത്സാഹിപ്പിക്കുന്നതിനുള്ള ഐ ക്രിയേറ്റ് സംവിധാനം അഹമ്മദാബാദിനടുത്ത് പ്രധാനമന്ത്രി ശ്രീ. നരേന്ദ്ര മോദിയും ഇസ്രയേല്‍ പ്രധാനമന്ത്രി ബെഞ്ചമിന്‍ നെതന്യാഹൂവും ചേര്‍ന്ന് രാഷ്ട്രത്തിന് സമര്‍പ്പിച്ചു. സര്‍ഗ്ഗവൈഭവം, നവീനത, എഞ്ചിനീയറിംഗ്, ഉല്‍പ്പന്ന രൂപകല്‍പ്പന, പുതിയ സാങ്കേതിക വിദ്യകള്‍ എന്നിവയുടെ മിശ്രണത്തിലൂടെ സംരംഭകത്വം പ്രോത്സാഹിപ്പിക്കാന്‍ ഉദ്ദേശിച്ചുകൊണ്ടുള്ള ഒരു സ്വതന്ത്ര കേന്ദ്രമാണ് ഐ ക്രിയേറ്റ്. ഭക്ഷ്യസുരക്ഷ, ജലം, കണക്ടിവിറ്റി, സൈബര്‍ സുരക്ഷ, വിവരസാങ്കേതികവിദ്യയും ഇലക്‌ട്രോണിക്‌സും, ഊര്‍ജ്ജം, ബയോമെഡിക്കല്‍ ഉപകരണങ്ങള്‍ എന്നീ മേഖലയിലുള്ള വിവിധ പ്രശ്‌നങ്ങള്‍ക്ക് ഇതുവഴി പരിഹാരം കാണാന്‍ ഉദ്ദേശിക്കുന്നു. ഇന്ത്യയില്‍ നിലവാരമുള്ള സംരംഭകരെ സൃഷ്ടിക്കുന്നതിനുള്ള ഒരു പരിസ്ഥിതി വികസിപ്പിക്കാനും ഐ ക്രിയേറ്റ് ലക്ഷ്യമിടുന്നു. വിവിധ മേഖലകളില്‍ നിന്നുള്ള സാങ്കേതികവിദ്യകളും, നവീന ആശയങ്ങളും പ്രതിഫലിപ്പിക്കുന്ന വിവിധ സ്റ്റാളുകള്‍ ഇരു നേതാക്കളും സന്ദര്‍ശിച്ചു. ഇന്ത്യയിലേയും, ഇസ്രായേലിലെയും ജനങ്ങളെ പരസ്പരം അടുപ്പിക്കുന്നതിന് നവീന ആശയങ്ങള്‍ പ്രധാന പങ്ക് വഹിക്കുന്നുവെന്ന് സദസിനെ അഭിസംബോധന ചെയ്തുകൊണ്ട് പ്രാധനമന്ത്രി പറഞ്ഞു. ഇസ്രായേലിന്റെ സാങ്കേതികവിദ്യയുടെ കരുത്തും നിര്‍മ്മാണാത്മകതയും മുഴുവന്‍ ലോകവും അംഗീകരിച്ചിട്ടുണ്ടെന്ന് പ്രധാനമന്ത്രി പറഞ്ഞു. ഇന്ത്യയിലെ യുവാക്കള്‍ക്ക് ഊര്‍ജ്ജവും, ആവേശവും ഉണ്ടെന്ന് പറഞ്ഞ പ്രധാനമന്ത്രി അവര്‍ക്ക് ആവശ്യം കുറച്ച് പ്രോത്സാഹനവും, വ്യവസ്ഥാപിത പിന്തുണയുമാണെന്ന് ചൂണ്ടിക്കാട്ടി. മുഴുവന്‍ സംവിധാനവും നവീന ആശയ സൗഹൃദമാക്കുന്നതിന് ഗവണ്‍മെന്റ് പരിശ്രമിച്ച് കൊണ്ടിരിക്കുകയാണെന്ന് പ്രധാനമന്ത്രി പറഞ്ഞു. ഇതുവഴി പുതിയ ആശയങ്ങള്‍ ഉടലെടുക്കും. ആശയങ്ങള്‍ കണ്ടുപിടുത്തങ്ങളിലേയ്ക്ക് നയിക്കും. ഈ കണ്ടുപിടിത്തങ്ങള്‍ നവ ഇന്ത്യയുടെ സൃഷ്ടിക്ക് സഹായിക്കുകയും ചെയ്യും. വിജയത്തിന് ആദ്യം ആവശ്യമുണ്ടായിരിക്കേണ്ട ഘടകം ധൈര്യമാണെന്ന് പ്രധാനമന്ത്രി പറഞ്ഞു. ഐ ക്രിയേറ്റില്‍ നവീനമായ പ്രവര്‍ത്തനങ്ങളില്‍ ഏര്‍പ്പെട്ടുകൊണ്ടിരിക്കുന്ന ധീരരായ യുവാക്കളെ പ്രധാനമന്ത്രി അഭിനന്ദിച്ചു. നടപ്പ് രീതികളും നവീന ആശയങ്ങളും തമ്മിലുള്ള ആശയകുഴപ്പത്തെക്കുറിച്ച് കാളിദാസനെ ഉദ്ധരിച്ചുകൊണ്ട് പ്രധാനമന്ത്രി സംസാരിച്ചു. രാജ്യം ഇന്ന് നേരിടുന്ന വെല്ലുകള്‍ മറികടക്കാനും ഏറ്റവും കുറഞ്ഞ ചെലവില്‍ സാധാരണക്കാരുടെ ജീവിത നിലവാരം മെച്ചപ്പെടുത്താനും നവീന ആശയങ്ങള്‍ പ്രയോജനപ്പെടുത്താന്‍ പ്രധാനമന്ത്രി യുവാക്കളോട് ആവശ്യപ്പെട്ടു. ഭക്ഷ്യ, ജല, ആരോഗ്യ, ഊര്‍ജ്ജ മേഖലകളില്‍ നവീന ആശയങ്ങള്‍ക്കായി ഇന്ത്യയും, ഇസ്രായേലും തമ്മിലുള്ള സഹകരണം പ്രധാനമന്ത്രി എടുത്തുപറഞ്ഞു. ഇരു രാഷ്ട്രങ്ങളും തമ്മിലുള്ള സഹകരണം ഇരുപത്തിയൊന്നാം നൂറ്റാണ്ടില്‍ മാനവ ചരിത്രത്തില്‍ ഒരു പുതിയ അധ്യായം രചിക്കുമെന്ന് പ്രധാനമന്ത്രി പറഞ്ഞു.
പുരുഷന്മാരുടെ 10 മീറ്റര്‍ എയര്‍ പിസ്റ്റള്‍ ഇനത്തില്‍ സ്വര്‍ണ്ണം നേടിയ സൗരവ് ചൗധരിയെ പ്രധാനമന്ത്രി അഭിനന്ദിച്ചു

ഇന്‍ന്തോനേഷ്യയിലെ ജക്കാര്‍ത്ത -പാലംബാങ്കില്‍ 18-ാമത് ഏഷ്യന്‍ ഗെയിംസില്‍ 10 മീറ്റര്‍ എയര്‍ പിസ്റ്റള്‍ ഇനത്തില്‍ സ്വര്‍ണ്ണം നേടിയ സൗരവ് ചൗധരിയെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘നമ്മുടെ യുവജനങ്ങളുടെ അനുഗ്രഹീതമായ കഴിവിനെയും, നൈപുണ്യത്തെയുമാണ് 16 കാരനായ സൗരവ് ചൗധരി വരച്ച് കാട്ടുന്നത്. വിശിഷ്ടമായ ഈ ബാലന്‍ ഇക്കൊല്ലത്തെ ഏഷ്യന്‍ ഗെയിംസില്‍ പുരുഷന്‍മാരുടെ 10 മീറ്റര്‍ എയര്‍ പിസ്റ്റള്‍ ഇനത്തില്‍ സ്വര്‍ണ്ണം നേടിയിരിക്കുകയാണ്. അഭിനന്ദനങ്ങള്‍’, പ്രധാനമന്ത്രി പറഞ്ഞു.
ബഹിരാകാശ ശാസ്ത്രം, സാങ്കേതികവിദ്യ, പ്രയോഗം എന്നീ മേഖലകളിലെ സഹകരണത്തിന് ഇന്ത്യയും അള്‍ജീരിയയും  തമ്മിലുള്ള കരാറിന് മന്ത്രിസഭയുടെ അംഗീകാരം

ബഹിരാകാശ ശാസ്ത്രം, സാങ്കേതിവിദ്യ, പ്രയോഗം എന്നീ മേഖലകളിലെ സഹകരണത്തിന് ഇന്ത്യയും അള്‍ജീരിയയും തമ്മില്‍ ഏര്‍പ്പെട്ട കരാര്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. 2018 സെപ്റ്റംബര്‍ 18ന് ബാംഗ്ലൂരില്‍ വച്ചാണ് കരാര്‍ ഒപ്പിട്ടത്. സവിശേഷമായ പ്രത്യേകതകള്‍ ബഹിരാകാശ ശാസ്ത്രം, സാങ്കേതികവിദ്യ, ഭൂമിയുടെ വിദൂര സംവേദനമുള്‍പ്പെടെയുള്ളളള പ്രയോഗങ്ങള്‍, ഉപഗ്രഹ വാര്‍ത്താവിനിമയവും ഉപഗ്രഹാധിഷ്ഠിത ഗതിനിര്‍ണ്ണയവും, ബഹിരാകാശ ശാസ്ത്രവും ഗ്രഹങ്ങളിലേയ്കകുള്ള പര്യവേഷണവും ബഹിരാകാശ വാഹനം, ബഹിരാകാശ സംവിധാനം ഭൂതല സംവിധാനങ്ങള്‍ എന്നിവയുടെ ഉപയോഗം, ബഹിരാകാശ സാങ്കേതികവിദ്യയുടെ പ്രയോഗം എന്നീ താല്‍പ്പര്യമുള്ള മേഖലകളിലെ സഹകരണത്തിന് കരാര്‍ വേഗതവര്‍ദ്ധിപ്പിക്കും. – ബഹിരാകാശ വകുപ്പ്/ ഐ.എസ്.ആര്‍.ഒയില്‍ നിന്നും അള്‍ജീരിയന്‍ സ്‌പേസ് ഏജന്‍സി(എ.എസ്.എ. എല്‍) എന്നിവിടങ്ങളില്‍ നിന്നും അംഗങ്ങളെ ഉള്‍പ്പെടുത്തിക്കൊണ്ട് ഒരു സംയുക്ത കര്‍മ്മസമിതിക്ക് രൂപം നല്‍കും. അവര്‍ കരാര്‍ നടപ്പാക്കുന്ന മാര്‍ഗ്ഗം ഉള്‍പ്പെടെ ഇനിയുള്ള പ്രവര്‍ത്തനപദ്ധതിയുടെയും ചട്ടക്കൂട് തയാറാക്കും. നേട്ടങ്ങള്‍ ഈ കരാര്‍ ഒപ്പിട്ടതിലൂടെ ഇന്ത്യയും അള്‍ജീരിയയും തമ്മിലുള്ള സഹകരണം കുടുതല്‍ ശക്തിപ്പെടും. ഭൂമിയുടെ വിദൂര സംവേദനം, ഉപഗ്രഹ ഗതിനിര്‍ണ്ണയ, ബഹിരാകാശ ശാസ്ത്രം ബഹിരാകാശ പര്യവേഷണം എന്നീ മേഖലകളിലെ പുതിയ ഗവേഷണ പ്രവര്‍ത്തനങ്ങള്‍ക്കും പ്രയോഗങ്ങള്‍ക്കും ഇന്ത്യയും അള്‍ജീരിയയും തമ്മിലുള്ള സഹകരണം ഈ കരാര്‍ ഒപ്പിട്ടതോടെ കൂടുതല്‍ ശക്തമാകും. ബഹിരാകാശ സാങ്കേതികവിദ്യകളുടെ പ്രയോഗം മാനവരാശിയുടെ നന്മയ്ക്കായി വിനിയോഗിക്കുന്നതിന് സംയുക്തമായുള്ള പ്രവര്‍ത്തനം വികസിപ്പിച്ചെടുക്കുന്നതിനും കരാര്‍ വഴിവയ്ക്കുന്നുണ്ട്. അതിലൂടെ എല്ലാ വിഭാഗങ്ങള്‍ക്കും രാജ്യത്തെ മേഖലകള്‍ക്കും അതിന്റെ ഗുണം ലഭിക്കും. പശ്ചാത്തലം ഇന്ത്യയും അള്‍ജീരിയയും തമ്മില്‍ ബഹിരാകാശ മേഖലയില്‍ വാണിജ്യപരമായ ആശയവിനിമയം തുടരുകയായിരുന്നു. ഒരു ഭൂതല സ്‌റ്റേഷന്‍ സ്ഥാപിക്കല്‍, ഉപഗ്രഹ വിക്ഷേപണം (അള്‍ജീരിയയുടെ 3മൈക്രോ ഉപഗ്രഹങ്ങളും ഒരു നാനോ ഉപഗ്രഹങ്ങളും 2010-16ല്‍ പി.എസ്.എല്‍.വി വഴി അയച്ചിട്ടുണ്ട്) നടത്തുക എന്നതിന് വേണ്ടി ആന്റട്രിക്‌സ് കോര്‍പ്പറേഷന്‍ ലിമിറ്റഡ് അള്‍ജീരിയന്‍ ഉദ്യോഗസ്ഥരുമായി ആശയവിനിമയം നടത്തുകയുമുണ്ടായി. നയതന്ത്ര മാര്‍ഗ്ഗങ്ങളിലൂടെ ഇന്ത്യയുമായി ബഹിരാകാശ സഹകരണത്തിനായി താല്‍പ്പര്യം അള്‍ജീരിയ പ്രകടിപ്പിക്കുകയും ചെയ്തു. 2014 ഡിസംബറില്‍ ബഹിരകാശ സഹകരണത്തിന് ഗവണ്‍മെന്റുകള്‍ തമ്മിലുള്ള ഒരു കരാറില്‍ ഏര്‍പ്പെടാനുള്ള അള്‍ജീരിയയുടെ നിര്‍ദ്ദേശം പരിഗണിക്കാന്‍ വിദേശകാര്യ വകുപ്പ്, ഐ.എസ്.ആര്‍.ഒ / ബഹിരാകാശ വകുപ്പ് എന്നിവരോട് നിര്‍ദ്ദേശിച്ചു. അള്‍ജീരിയയുടെ കരട് കരാറും നല്‍കി. ഐ.എസ്.ആര്‍.ഒയും അള്‍ജീരിയന്‍ ബഹിരാകാശ ഏജന്‍സിയും കരട് കരാര്‍ അവലോകനം ചെയ്യുകയും ഇ-മെയിലുകള്‍ വഴി അഭിപ്രായങ്ങള്‍ കൈമാറുകയും ചെയ്തു. കുറച്ചുനാള്‍ ഇത് തുടര്‍ന്ന ശേഷം ഇരു കക്ഷികളും പ്രവര്‍ത്തിക്കാന്‍ കഴിയുന്ന ഏജന്‍സി തല ബഹിരാകാശ സഹകരണ കരാറില്‍ എത്തിച്ചേര്‍ന്നു.
ഇന്ത്യ മാറുകയാണ്, കാരണം മാറാന്‍ ഇന്ത്യന്‍ ജനത തീരുമാനിച്ചു - പ്രധാനമന്ത്രി

സൂറത്തിലെ ടൗണ്‍ഹാളില്‍ നടക്കുന്ന ന്യൂ ഇന്ത്യ യുവജന സമ്മേളത്തില്‍ യുവ പ്രൊഫഷണലുകളുമായി പ്രധാന മന്ത്രി ശ്രീ നരേന്ദ്ര മോദി സംവദിച്ചു. യൂത്ത് കോണ്‍ക്ലേവില്‍ ഉജ്ജ്വല സ്വീകരണമാണ് അദ്ദേഹത്തിനു ലഭിച്ചത്. രാഷ്ട്രം മാറുകയാണ് എന്ന് പ്രധാനമന്ത്രി നരേന്ദ്ര മോദി പറഞ്ഞു. മികച്ച ഒരു ഇന്ത്യയ്ക്കായി ജനം തീരുമാനമെടുത്തതു കൊണ്ടാണ് ഇതു സാധിച്ചത് എന്നും അദ്ദേഹം കൂട്ടി ചേര്‍ത്തു. നേരത്തെ നമ്മുടെ വിശ്വാസവും വിചാരവും ഒന്നും മാറില്ല, ഒന്നും സംഭവിക്കില്ല എന്നായിരുന്നുവെന്ന് സൂറത്തില്‍ ദേശീയ യുവജന സമ്മേളത്തെ അഭി സംബോധന ചെയ്യവെ പ്രധാനമന്ത്രി പറഞ്ഞു. എന്നാല്‍ ഇപ്പോള്‍ നമ്മുടെ മാനസികാവസ്ഥ മാറി, അതു ദൃശ്യവുമാണ്. ഒരു കാലത്ത് ജനങ്ങളുടെ വിശ്വാസം ഒരു മാറ്റവും ഉണ്ടാവില്ല എന്നായിരുന്നു. നാം വന്ന് ആദ്യം മാറ്റിയത് ജനങ്ങളുടെ ആ മനോനിലയാണ്. അതോടെ എല്ലാം മാറ്റാന്‍ സാധിക്കുന്നു. ഇന്ത്യ മാറുകയാണ്. കാരണം മാറ്റത്തിന് ഇവിടുത്തെ ജനങ്ങള്‍ തയാറായിരിക്കുന്നു- പ്രധാന മന്ത്രി തുടര്‍ന്നു. ഇന്ത്യയുടെ ശക്തിയെക്കുറിച്ച് പ്രധാനമന്ത്രി പറഞ്ഞു; ഭീകരര്‍ മുംബെ ആക്രമിച്ച ശേഷം എന്തു സംഭവിച്ചു? നമ്മുടെ ഗവണ്‍മെന്റില്‍ ഉറി സംഭവിച്ചു, ശേഷം എന്തു സംഭവിച്ചു? ഇതാണ് മാറ്റം. നമ്മുടെ ജവാന്മാരുടെ ഹൃദയത്തിലെ അഗ്നി അത് ഈ രാജ്യത്തെ പ്രധാനമന്ത്രിയുടെ ഹൃദയത്തിലെയും അഗ്നിയാണ്. നാം തിരിച്ചടിച്ചു. ഉറി ആക്രമണം എന്റെ ഉറക്കം കെടുത്തി. അതിനു ശേഷം സംഭവിച്ചത് എല്ലാവര്‍ക്കും അറിയാം. അതാണ് മാറ്റം. കള്ളപ്പണത്തിന് എതിരെ ഗവണ്‍മെന്റ് ശക്തമായ നടപടികള്‍ സ്വീകരിച്ചതായി പ്രധാന മന്ത്രി പറഞ്ഞു. നോട്ട് നിരോധനത്തെത്തുടര്‍ന്ന് മൂന്നു ലക്ഷം കമ്പനികളാണ് പൂട്ടിയത്. കള്ളപ്പണം തടയാനാവും എന്ന് അതു വരെ ആരും കരുതിയില്ല. പ്രധാന മന്ത്രി ചൂണ്ടിക്കാട്ടി. ഇന്ത്യയുടെ പൊതു വികാരം മാറി. ഇത് രാജ്യത്തെയും മാറ്റും. എനിക്കതില്‍ വിശ്വാസമുണ്ട് – പ്രധാന മന്ത്രി പറഞ്ഞു. നേരത്തെ ആളുകള്‍ കരുതിയിരുന്നത് എല്ലാം ജനം ചെയ്യും എന്നാണ്. അതു നാം മാറ്റി. ഇപ്പോള്‍ നാം മനസിലാക്കുന്നു, വ്യക്തിയെക്കാള്‍ വലുത് രാജ്യമാണ് എന്ന്. ഇന്നേ ദിവസം തന്റെ നാലാമത്തെ പൊതു പരിപാടിയാണിതെന്ന് പറഞ്ഞ പ്രധാന മന്ത്രി താന്‍ ക്ഷീണിതനല്ലെന്നും, നിങ്ങള്‍ ക്ഷീണിച്ചോ എന്ന് ജനങ്ങളോടു ചോദിക്കുകയും ചെയ്തു. ഇല്ല എന്ന ഉച്ചത്തിലുള്ള മറുപടിയാണ് അദ്ദേഹത്തിനു ലഭിച്ചത്. ഒരു ദിവസം നീണ്ട ഗുജറാത്ത് സന്ദര്‍ശനത്തില്‍ സൂറത്ത് വിമാനത്താവളത്തിന്റെ വികസനത്തിന്റെ ഭാഗമായി പുതിയ ടെര്‍മിനല്‍ കെട്ടിടത്തിന് പ്രധാന മന്ത്രി തറക്കല്ലിട്ടു. കൂടാതെ സൂറത്തില്‍ വിവിധ വികസന പ്രവര്‍ത്തനങ്ങള്‍ അദ്ദേഹം ഉദ്ഘാടനം ചെയ്തു. സൂറത്തിലെ റാസിലാബെന്‍ സെവന്തിലാല്‍ വീനസ് ആശുപത്രി പ്രധാന മന്ത്രി രാഷ്ട്രത്തിനു സമര്‍പ്പിച്ചു. ദണ്ഡിയിലെ ഉപ്പു സത്യാഗ്രഹ സ്മാരകവും അദ്ദേഹം രാഷ്ട്രത്തിനു സമര്‍പ്പിച്ചു.
ഭക്ഷ്യ സുരക്ഷാ രംഗത്ത് ഇന്ത്യാ- ഡെന്‍മാര്‍ക്ക് സഹകരണം

ഭക്ഷ്യ സുരക്ഷാ രംഗത്തെ സഹകണത്തിന് ഇന്ത്യയും, ഡെന്മാര്‍ക്കും തമ്മില്‍ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. 2018 ഏപ്രില്‍ 16 നാണ് ധാരണാപത്രം ഒപ്പുവച്ചത്. പ്രയോജനങ്ങള്‍ : ഉഭയകക്ഷി ബന്ധങ്ങള്‍ ശക്തിപ്പെടുത്താനും പരസ്പര ധാരണയിലൂടെ ഭക്ഷ്യ സുരക്ഷാ രംഗത്ത് ശേഷി വികസനം കരുത്തുറ്റതാക്കാനും ധാരണാപത്രം സഹായിക്കും. ഭക്ഷ്യ സുരക്ഷയുമായി ബന്ധപ്പെട്ട വിഷയങ്ങള്‍ വേഗത്തില്‍ തീര്‍പ്പാക്കാനും, ഭക്ഷ്യ സുരക്ഷാ രംഗത്ത് ഇരു രാജ്യങ്ങള്‍ക്കും നിലവിലുള്ള നല്ല മാതൃകകളെ സംബന്ധിച്ച ധാരണ പരിപോഷിപ്പിക്കാനും ഇത് വഴിയൊരുക്കും. സുപ്രധാന ഭക്ഷ്യോല്‍പ്പന്നങ്ങളുടെ വ്യാപാരം സാധ്യമാക്കുന്നതിലൂടെ നല്ല സമ്പ്രദായങ്ങള്‍ തിരിച്ചറിഞ്ഞ് ഭക്ഷ്യ സുരക്ഷാ ഗുണനിലവാരം മെച്ചപ്പെടുത്താനും ധാരണാപത്രം സഹായിക്കും.
പ്രധാനമന്ത്രി മൈസൂരില്‍ റെയില്‍വേ പദ്ധതികള്‍ നാടിന് സമര്‍പ്പിച്ചു ; ശ്രാവണബലഗോളയിലെ വികസന പ്രവര്‍ത്തനങ്ങളും ഉദ്ഘാടനം ചെയ്തു

മൈസൂരിനും, ബംഗലൂരുവിനും ഇടയിലുള്ള വൈദ്യുതീകരിച്ച റെയില്‍പാത പ്രധാനമന്ത്രി ശ്രീ. നരേന്ദ്ര മോദി ഇന്ന് രാഷ്ട്രത്തിന് സമര്‍പ്പിച്ചു. മൈസൂരിലെ റെയില്‍വെ സ്റ്റേഷനില്‍ നടന്ന ചടങ്ങില്‍, മൈസൂരിനും ഉദയ്പൂരിനുമിടയ്ക്ക് സര്‍വ്വീസ് നടത്തുന്ന പാലസ് ക്വീന്‍ ഹംസഫര്‍ എക്പ്രസ്സിന് അദ്ദേഹം പച്ചക്കൊടി കാട്ടുകയും ചെയ്തു. നേരത്തെ ശ്രാവണബലഗോള സന്ദര്‍ശിച്ച പ്രധാനമന്ത്രി ബാഹുബലി മഹാമസ്തകാഭിഷേക മഹോത്സത്തിലും പങ്കെടുത്തു. ആര്‍ക്കിയോളജിക്കല്‍ സര്‍വ്വേ ഓഫ് ഇന്ത്യയുടെ നേതൃത്വത്തില്‍ വിന്ധ്യാഗിരി കുന്നില്‍ കൊത്തിയെടുത്ത പുതിയ പടവുകള്‍ അദ്ദേഹം ഉദ്ഘാടനം ചെയ്തു. ബാഹുബലി ജനറല്‍ ഹോസ്പിറ്റലിന്റെ ഉദ്ഘാടനവും പ്രധാനമന്ത്രി നിര്‍വ്വഹിച്ചു. ശ്രാവണബലഗോളയില്‍ സദസ്സിനെ അഭിസംബോധന ചെയ്യവെ, നമ്മുടെ നാട്ടില്‍ നിന്നുള്ള സന്യാസിമാരും, ദിവ്യന്മാരും, എക്കാലത്തും സമൂഹത്തെ സേവിച്ചിരുന്നെന്നും അത് ക്രിയാത്മകമായ വ്യത്യാസം സൃഷ്ടിച്ചിരുന്നുവെന്നും പ്രധാനമന്ത്രി പറഞ്ഞു. കാലത്തിനൊപ്പം എല്ലായ്‌പ്പോഴും മാറിക്കൊണ്ടിരുന്നതും, പുതിയ സാഹചര്യങ്ങളുമായി നല്ലവണ്ണം ഇണങ്ങിച്ചേര്‍ന്നതും നമ്മുടെ സമൂഹത്തിന്റെ കരുത്താണെന്ന് പ്രധാനമന്ത്രി പറഞ്ഞു. പാവപ്പെട്ടവര്‍ക്ക് ഗുണനിലവാരമുള്ളതും, താങ്ങാവുന്ന ചെലവ് വരുന്നതുമായ ആരോഗ്യരക്ഷ ഉറപ്പാക്കേണ്ടത് നമ്മുടെ കടമയാണെന്നും അദ്ദേഹം കൂട്ടിച്ചേര്‍ത്തു.
ബി.എസ്.എഫ്. സ്ഥാപക ദിനത്തില്‍ പ്രധാനമന്ത്രിയുടെ ആശംസ

അതിര്‍ത്തി സംരക്ഷണ സേന (ബി.എസ്.എഫ്) സ്ഥാപക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ബി.എസ്.എഫ്. സേനാംഗങ്ങളെ ആശംസിച്ചു. ‘ബി.എസ്.എഫ്. സ്ഥാപക ദിനത്തില്‍ രാജ്യത്തെ ബി.എസ്.എഫ്. സേനാംഗങ്ങള്‍ക്കും അവരുടെ കുടുംബങ്ങള്‍ക്കും ആശംസകള്‍. കുറ്റമറ്റ രാജ്യസേവനത്തിന്റെയും മനക്കരുത്തിന്റെയും ദൃഷ്ടാന്തമാണ് ബി.എസ്.എഫ്. അതിര്‍ത്തിയിലായാലും, പ്രകൃതി ദുരന്തങ്ങളോ അപകടങ്ങളോ ഉണ്ടാകുന്ന വേളയിലായാലും അവര്‍ നമ്മെ വിപത്തുകളില്‍ നിന്നും സംരക്ഷിക്കുന്നു. ബി.എസ്.എഫില്‍ ഞങ്ങള്‍ അഭിമാനം കൊള്ളുന്നു’, പ്രധാനമന്ത്രി പറഞ്ഞു.
ഭീകരതയും സംഘടിത കുറ്റകൃത്യങ്ങളും തടയുന്നതിന് റഷ്യയുമായി കരാര്‍ ഒപ്പുവെക്കാന്‍ കേന്ദ്ര മന്ത്രിസഭയുടെ അംഗീകാരം

എല്ലാ തരത്തിലുള്ള ഭീകരതയും സംഘടിത കുറ്റകൃത്യങ്ങളും തടയുന്നതിന് സഹകരിച്ച് പ്രവര്‍ത്തിക്കുന്നതിന് ഇന്ത്യയും റഷ്യയും തമ്മില്‍ കരാര്‍ ഒപ്പുവെക്കാനുള്ള നിര്‍ദ്ദേശത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. കേന്ദ്ര ആഭ്യന്തര മന്ത്രിയുടെ നേതൃത്വത്തിലുള്ള ഇന്ത്യന്‍ പ്രതിനിധി സംഘം ഈ മാസം 27 മുതല്‍ 29 വരെ (2017 നവംബര്‍ 27 മുതല്‍ 29 വരെ) നടത്താനിരിക്കുന്ന റഷ്യന്‍ സന്ദര്‍ശനവേളയിലാണ് ഈ കരാര്‍ ഒപ്പുവെക്കാന്‍ ഉദ്ദേശിക്കുന്നത്. പശ്ചാത്തലം; ഉഭയകക്ഷി താല്‍പര്യമുള്ള അന്താരാഷ്ട്ര വിഷയങ്ങളില്‍ അടുത്തു സഹകരിച്ചതിന്റെ സുദീര്‍ഘ ചരിത്രമാണ് ഇന്ത്യയ്ക്കും റഷ്യയ്ക്കുമുള്ളത്. ലോകമെമ്പാടും ഭീകരതയും സംഘടിത കുറ്റകൃത്യങ്ങളും വര്‍ദ്ധിക്കുന്ന അവസരത്തില്‍ എല്ലാതരത്തിലുള്ള ഭീകരതയും നേരിടാന്‍ എല്ലാ രാജ്യങ്ങളും ഒരുമിച്ച് പ്രവര്‍ത്തിക്കേണ്ടത് അനുവാര്യമാണ്. 1993 ല്‍ ഒപ്പുവെച്ച കരാറിന് പകരമാണ് പുതിയ കരാര്‍ നിലവില്‍ വരിക. സുരക്ഷാ മേഖലയിലെ പ്രയോജനങ്ങള്‍ ശക്തിപ്പെടുത്താനും പുതിയ വെല്ലുവിളികളും ഭീഷണികളും യോജിച്ച് നേരിടുന്നതിനും കരാര്‍ ലക്ഷ്യമിടുന്നു. ഇരു രാജ്യങ്ങളും തമ്മില്‍ വിവരങ്ങള്‍, വൈദഗ്ധ്യം, ഏറ്റവും മികച്ച രീതികള്‍ എന്നിവ പരസ്പരം വിനിമയം ചെയ്യുവാനും മേഖലയില്‍ ഭീകരതയുടെ വ്യാപനം ചെറുക്കാനും സുരക്ഷ വര്‍ദ്ധിപ്പിക്കാനും കരാര്‍ ലക്ഷ്യമിടുന്നു.
ബുദ്ധിമാന്ദ്യം സംഭവിച്ചവരുടെ ക്ഷേമത്തിനായുള്ള ദേശീയ ട്രസ്റ്റിലെ അദ്ധ്യക്ഷനും അംഗങ്ങള്‍ക്കും കാലാവധി നിശ്ചയിച്ചു

1999 ലെ മള്‍ട്ടിപ്പിള്‍ ഡിസെബിലിറ്റി നിയമ പ്രകാരം ഓട്ടിസം, സെറിബ്രല്‍ പാള്‍സി, ബുദ്ധിമാന്ദ്യം എന്നിവ ബാധിച്ചവരുടെ ക്ഷേമത്തിനായുള്ള ദേശീയ ട്രസ്റ്റിലെ 4(1) വകുപ്പും ഭേദഗതി ചെയ്ത് ട്രസ്റ്റിന്റെ അദ്ധ്യക്ഷന്റെയും, ബോര്‍ഡ് അംഗങ്ങളുടെയും ഭരണകാലാവധി മൂന്ന് വര്‍ഷമായി നിജപ്പെടുത്താനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. 1999 ലെ നാഷണല്‍ ട്രസ്റ്റ് നിയമത്തിലെ 4(1) വകുപ്പ് പ്രകാരം ട്രസ്റ്റിന്റെ ചെയര്‍മാനും, ബോര്‍ഡ് അംഗങ്ങളും തങ്ങളുടെ നിശ്ചിത കാലാവധി മൂന്ന് വര്‍ഷത്തിന് ശേഷവും, തങ്ങളുടെ പിന്‍ഗാമികള്‍ വരുന്നതുവരെ തുടരാമെന്ന് വ്യവസ്ഥ ചെയ്യുന്നു. ചെയര്‍മാന്‍ രാജി വയ്ക്കുകയാണെങ്കില്‍ 5(1) വകുപ്പ് പ്രകാരം തന്റെ പിന്‍ഗാമിയെ ഗവണ്‍മെന്റ് നിയമിക്കുന്നതു വരെ പദവിയില്‍ തുടരാം. നിലവിലുള്ള നിയമത്തിന്റെ ഈ വ്യവസ്ഥകളുടെ വാചക ഘടന പ്രകാരം അനുയോജ്യനായ ഒരാളെ നിയമിക്കാന്‍ ഗവണ്‍മെന്റിന് കഴിഞ്ഞില്ലെങ്കില്‍ ഒരു ചെയര്‍മാന് അനിശ്ചിതകാലം വരെ തല്‍സ്ഥാനത്ത് തുടരാന്‍ കഴിയും. ഈ വകുപ്പുകളിലെ നിര്‍ദ്ദിഷ്ട ഭേദഗതികള്‍ അത്തരം ഒരു സാഹചര്യം ഒഴിവാക്കുകയും, ഒരേ പദവിയില്‍ ദീര്‍ഘകാലം തുടരാനുള്ള എന്തെങ്കിലും സാധ്യതകള്‍ ഇല്ലാതാക്കുകയും ചെയ്യും.
അമൃത്‌സറില്‍ തീവണ്ടി അപകടത്തില്‍ മരണം: പ്രധാനമന്ത്രി അനുശോചിച്ചു

അമൃത്‌സറില്‍ തീവണ്ടി അപകടത്തില്‍ ഏതാനും പേര്‍ മരിക്കാനിടയായതില്‍ പ്രധാനമന്ത്രി ശ്രീ. നരേന്ദ്ര മോദ് അനുശോചിച്ചു. ‘അമൃത്‌സറിലെ തീവണ്ടി അപകടം അങ്ങേയറ്റം ദുഃഖിപ്പിക്കുന്നതാണ്. മരിക്കാനിടയായവരുടെ ബന്ധുക്കളെ അനുശോചനം അറിയിക്കുന്നതിനൊപ്പം പരുക്കേറ്റവര്‍ വേഗം സുഖം പ്രാപിക്കട്ടെയെന്നു പ്രാര്‍ഥിക്കുന്നു. ആവശ്യമായ സഹായം പെട്ടെന്ന് എത്തിക്കാന്‍ ഉദ്യോഗസ്ഥര്‍ക്കു നിര്‍ദേശം നല്‍കിയിട്ടുണ്ട്’, പ്രധാനമന്ത്രി ട്വീറ്റ് ചെയ്തു.
പ്രധാനമന്ത്രി ആഗസ്റ്റ് 23നു ഗുജറാത്ത് സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി 2018 ആഗസ്റ്റ് 23നു ഗുജറാത്ത് സന്ദര്‍ശിക്കും. എല്ലാവര്‍ക്കും വീട് എന്ന ലക്ഷ്യത്തോടെയുള്ള പ്രധാനമന്ത്രി ആവാസ് യോജന (ഗ്രാമീണ്‍) ഗുണഭോക്താക്കളുടെ സംയുക്ത ഇ-ഗൃഹപ്രവേശത്തിനു വല്‍സാഡ് ജില്ലയിലെ ജുജ്വ ഗ്രാമത്തില്‍ നടക്കുന്ന ബൃഹത്തായ പൊതുസമ്മേളനത്തില്‍ അദ്ദേഹം സാക്ഷ്യം വഹിക്കും. ഗുജറാത്തില്‍ ഒരു ലക്ഷത്തിലേറെ വീടുകളുടെ നിര്‍മാണം പൂര്‍ത്തിയാക്കപ്പെട്ടിട്ടുണ്ട്. 26 ജില്ലകളിലെ ഗുണഭോക്താക്കളാണ് സംയുക്ത ഗൃഹപ്രവേശത്തില്‍ പങ്കാളികളാവുക. വല്‍സാഡില്‍ ദക്ഷിണ ഗുജറാത്തിലെ വല്‍സാഡ്, നവ്‌സാരി, തപി, സൂറത്ത്, ഡാങ്‌സ് ജില്ലകളിലെ ഗുണഭോക്താക്കളാണു വല്‍സാഡിലെ പരിപാടിയില്‍ സംഗമിക്കുക. മറ്റു ജില്ലകളില്‍ ബ്ലോക്ക് തലത്തില്‍ ഒരുമിച്ചുള്ള ഗൃഹപ്രവേശം നടക്കും. വല്‍സാഡില്‍ നടക്കുന്ന മുഖ്യപരിപാടി കാണാന്‍ ഇത്തരം കേന്ദ്രങ്ങളില്‍ വീഡിയോ ലിങ്ക് വഴി സൗകര്യമൊരുക്കും. രണ്ടു ലക്ഷത്തിലേറെ പേര്‍ ഈ പരിപാടിയില്‍ പങ്കാളികളാകുമെന്നാണു കരുതുന്നത്. ദീനദയാല്‍ ഉപാധ്യായ ഗ്രാമീണ കൗശല്‍ വികാസ് യോജന, മുഖ്യമന്ത്രി ഗ്രാമോദയ യോജന, ദേശീയ ഗ്രാമീണ ഉപജീവന മിഷന്‍ തുടങ്ങിയവ ഉള്‍പ്പെടെയുള്ള വികസന പദ്ധതികളുടെ ഗുണഭോക്താക്കള്‍ക്കുള്ള സാക്ഷ്യപത്രങ്ങളും തൊഴില്‍നിയമന ഉത്തരവുകളും ചടങ്ങില്‍വെച്ചു പ്രധാനമന്ത്രി വിതരണം ചെയ്യും. വനിതാ ബാങ്ക് കറസ്‌പോണ്ടന്റുമാര്‍ക്ക് നിയമന ഉത്തരവുകളും മിനി- എ.ടി.എമ്മുകളും അദ്ദേഹം വിതരണം ചെയ്യും. തുടര്‍ന്നു പ്രധാനമന്ത്രി പൊതുയോഗത്തെ അഭിസംബോധന ചെയ്യും. ജുനഗഢില്‍ അദ്ദേഹം പല വികസന പദ്ധതികളുടെയും ഉദ്ഘാടനം നിര്‍വഹിക്കും. ജുനഗഢില്‍ ജനങ്ങള്‍ക്കായുള്ള ആശുപത്രി, ജുനഗഢ് മുനിസിപ്പല്‍ കോര്‍പറേഷന്റെ 13 പദ്ധതികള്‍, ഖോഖാര്‍ദയില്‍ ക്ഷീരസംസ്‌കരണ പ്ലാന്റ് എന്നിവ ഉദ്ഘാടനം ചെയ്യപ്പെടുന്ന പദ്ധതികളില്‍പ്പെടും. പ്രധാനമന്ത്രി പൊതുയോഗത്തില്‍ പ്രസംഗിക്കുന്നുമുണ്ട്. ഗാന്ധിനഗറില്‍ ഗുജറാത്ത് ഫോറന്‍സിക് സയന്‍സസ് സര്‍വകലാശാലയുടെ ബിരുദദാന പ്രഭാഷണവും അദ്ദേഹം നിര്‍വഹിക്കും. ഡെല്‍ഹിക്കു തിരിക്കുംമുന്‍പ് സോംനാഥ് ട്രസ്റ്റിന്റെ യോഗത്തിലും പ്രധാനമന്ത്രി പങ്കെടുക്കും.
പ്രധാനമന്ത്രി നാളെ പശ്ചിമ ബംഗാളും ജാര്‍ഖണ്ഡും സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (മെയ് 25, 2018 ) പശ്ചിമ ബംഗാളും ജാര്‍ഖണ്ഡും സന്ദര്‍ശിക്കും. അദ്ദേഹം ശാന്തി നികേതനിലെ വിശ്വഭാരതി സര്‍വകലാശാലയുടെ ബിരുദദാന ചടങ്ങില്‍ സംബന്ധിക്കും. ഇന്ത്യയും ബംഗ്ലാദേശും തമ്മിലുള്ള സാസ്‌കാരിക ബന്ധങ്ങളുടെ അടയാളമായ ബംഗ്ലാദേശ് ഭവന്‍ ശാന്തിനികേതനില്‍ അദ്ദേഹം ഉദ്ഘാടനം ചെയ്യും. ബംഗ്ലാദേശ് പ്രധാനമന്ത്രി ശ്രീമതി ഷെയ്ഖ് ഹസീന ഈ രണ്ടു ചടങ്ങുകളിലും സംബന്ധിക്കും. ജാര്‍ഖണ്ഡിലെ സിന്ധ്രിയില്‍ നടക്കുന്ന ചടങ്ങില്‍ വിവിധ കേന്ദ്ര, സംസ്ഥാന പദ്ധതികള്‍ക്ക് പ്രധാനമന്ത്രി തറക്കല്ലിടും. അവ ഇനി പറയുന്നു; ഹിന്ദുസ്ഥാന്‍ പൂര്‍വ്വരക് ആന്റ് രസായന്‍ ലിമിറ്റഡിന്റെ സിന്ധ്രി വളം നിര്‍മ്മാണ പദ്ധതിയുടെ പുനരുദ്ധാരണം ഗെയിലിന്റെ റാഞ്ചി സിറ്റി ഗ്യാസ് വിതരണ പദ്ധതി ദിയോഘറിലെ ആള്‍ ഇന്ത്യാ ഇന്‍സ്റ്റിറ്റ്യൂട്ട ഓഫ് മെഡിക്കല്‍ സയന്‍സസ്, ദിയോഘര്‍ വിമാനത്താവള വികസനം, 3*800 മെഗാവാട്ട് ശേഷിയുള്ള പത്രാതു സൂപ്പര്‍ തെര്‍മല്‍ പവര്‍ പദ്ധതി ജനൗഷധി കേന്ദ്രങ്ങള്‍ക്കുള്ള ധാരണാപത്രം കൈമാറലിനും പ്രധാനമന്ത്രി സാക്ഷ്യം വഹിക്കും. ഒരു പൊതു യോഗത്തെയും പ്രധാനമന്ത്രി അഭിസംബോധന ചെയ്യും. പ്രധാനമന്ത്രി പിന്നീട് ജാര്‍ഖണ്ഡിലെ പരിവര്‍ത്തനം ആഗ്രഹിക്കുന്ന ജില്ലകളുടെ കലക്ടര്‍മാരുമായി റാഞ്ചിയില്‍ ആശയവിനിമയം നടത്തും.
ഖേലോ ഇന്ത്യ യൂത്ത് ഗെയിംസ് താരങ്ങള്‍ക്കു പ്രധാനമന്ത്രി ആശംസകള്‍ നേര്‍ന്നു

ഇന്നു പൂനെയില്‍ ആരംഭിക്കുന്ന ഖേലോ ഇന്ത്യ യൂത്ത് ഗെയിംസില്‍ മല്‍സരിക്കുന്ന താരങ്ങള്‍ക്കു പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘പൂനെയില്‍ ഇന്ന് ആരംഭിക്കുന്ന ഖേലോ ഇന്ത്യ യൂത്ത് ഗെയിംസില്‍ മല്‍സരിക്കുന്ന എന്റെ യുവ സുഹൃത്തുക്കള്‍ക്ക് ആശംസകള്‍. ഈ ടൂര്‍ണമെന്റ് ഏറ്റവും നല്ല കായിക പ്രതിഭകളെ കാഴ്ചവെക്കുന്നതും തങ്ങളുടെ കായിക സ്വപ്‌നങ്ങള്‍ യാഥാര്‍ഥ്യമാക്കാന്‍ യുവാക്കള്‍ക്കു വേദിയൊരുക്കുന്നതും ആയിത്തീരട്ടെ. കൂടുതല്‍ കായിക ഇനങ്ങള്‍, മെച്ചപ്പെട്ട ആരോഗ്യം, ആരോഗ്യമുള്ള രാഷ്ട്രം! ഇന്ത്യയിലാകമാനം ഉള്ളവരുടെ ആരോഗ്യം മെച്ചപ്പെടുത്താനുള്ള വലിയ ശ്രമമാണ് 5 മിനുട്ട് ഔര്‍. കൂടുതല്‍ സമയം കളിസ്ഥലത്തു ചെലവിടുന്നതു സംബന്ധിച്ചും തങ്ങളുടെ തന്നെ അനുഭവങ്ങള്‍ സംബന്ധിച്ചും ശ്രദ്ധേയരായ കായിക താരങ്ങള്‍ പറയുന്നതു കേള്‍ക്കുമ്പോള്‍ അദ്ഭുതം തോന്നും’, പ്രധാനമന്ത്രി പറഞ്ഞു.
ഡോ. അംബേദ്കര്‍ രാജ്യാന്തര കേന്ദ്രം പ്രധാനമന്ത്രി നാളെ ഉദ്ഘാടനം ചെയ്യും

പ്രധാനമന്ത്രി ശ്രീ. നരേന്ദ്ര മോദി നാളെ ന്യൂഡെല്‍ഹി, 15 ജന്‍പഥില്‍ ഡോ. അംബേദ്കര്‍ രാജ്യാന്തര കേന്ദ്രത്തിന്റെ ഉദ്ഘാടനം നിര്‍വഹിക്കും. സാമൂഹിക-സാമ്പത്തിക പരിവര്‍ത്തനത്തിനായുള്ള ഡോ. അംബേദ്കര്‍ രാജ്യാന്തര കേന്ദ്ര(ഡി.എ.ഐ.സി.എസ്.ഇ.ടി.)ത്തിന്റെ ഉദ്ഘാടനവും പ്രധാനമന്ത്രി നിര്‍വഹിക്കും. ‘നാളെ രാവിലെ 11ന് ഡെല്‍ഹി, 15 ജന്‍പഥില്‍ ഡോ. അംബേദ്കര്‍ രാജ്യാന്തര കേന്ദ്രത്തിന്റെ ഉദ്ഘാടനം ഞാന്‍ നിര്‍വഹിക്കും. ഈ കേന്ദ്രത്തിനു തറക്കല്ലിടാനും എനിക്ക് അവസരം ലഭിച്ചിരുന്നു എന്നതിനാല്‍ ഉദ്ഘാടനച്ചടങ്ങ് കൂടുതല്‍ സവിശേഷമായിത്തീരുന്നു. രാജ്യതലസ്ഥാനത്തിന്റെ ഹൃദയഭാഗത്തുള്ള കേന്ദ്രം ഡോ. അംബേദ്കറിനു യോജിച്ച ആദരാഞ്ജലിയാണ്. ബുദ്ധിസ്റ്റ് വാസ്തുകലയും ആധുനിക വാസ്തുകലയും ഉപയോഗപ്പെടുത്തിയാണു കേന്ദ്രം ഒരുക്കിയിരിക്കുന്നത്. സെമിനാര്‍ ഹാളുകളും കോണ്‍ഫറന്‍സ് ഹാളുകളും കേന്ദ്രത്തില്‍ ഉണ്ട്. മൂന്ന് ഓഡിറ്റോറിയങ്ങളും ഡിജിറ്റല്‍ രൂപത്തിലുള്ള സമ്പന്നമായ വിജ്ഞാനശേഖരത്തോടുകൂടിയ വിശാലമായ ലൈബ്രറിയും ഉണ്ട്. സാമൂഹിക-സാമ്പത്തിക പരിവര്‍ത്തനത്തിനായുള്ള ഡോ. അംബേദ്കര്‍ രാജ്യാന്തര കേന്ദ്ര(ഡി.എ.ഐ.സി.എസ്.ഇ.ടി.)ത്തിനും നാളെ തുടക്കം കുറിക്കപ്പെടും. ഈ കേന്ദ്രം പ്രധാന വിഷയങ്ങളില്‍ മാര്‍ഗദര്‍ശനം നല്‍കുകയും കൂടുതല്‍ ചര്‍ച്ചകള്‍ക്കു വേദിയൊരുക്കുകയും ചെയ്യും. അതോടൊപ്പം, ഗവേഷണത്തെ പ്രോത്സാഹിപ്പിക്കുന്നതിനും യുവാക്കളില്‍ മൗലികചിന്ത വളര്‍ത്തിയെടുക്കുന്നതിനുമായി പ്രവര്‍ത്തിക്കുകയും ചെയ്യും.’, പ്രധാനമന്ത്രി പറഞ്ഞു.
കേന്ദ്ര-സംസ്ഥാന സര്‍ക്കാര്‍ സ്ഥാപനങ്ങളെ സഹായിക്കാന്‍ പുതിയ എസ്.പി.വി

പ്രധാനമന്ത്രി ശ്രീ: നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം താഴേ പറയുന്ന കാര്യങ്ങള്‍ക്ക് അംഗീകാരം നല്‍കി. 1) കേന്ദ്ര-സംസ്ഥാന സര്‍ക്കാര്‍ സ്ഥാപനങ്ങള്‍ക്ക് ആവശ്യമുള്ള സാധനങ്ങളും സേവനങ്ങളും സംഭരിക്കുന്നതിനായി ഒരു സ്‌പെഷ്യല്‍ പര്‍പ്പസ് വെഹിക്കിള്‍ രൂപീകരിക്കുന്നതിന് അംഗീകാരം നല്‍കി. ഗവണ്‍മെന്റ് ഇ-മാര്‍ക്കറ്റ്‌പ്ലേസ് (ജി.ഇ.എം. എസ്.പി.വി) എന്നറിയപ്പെടുന്ന ഈ സ്ഥാപനം ദേശീയ പൊതു സംഭരണ പോര്‍ട്ടല്‍ സെക്ഷന്‍ എട്ട് കമ്പനിയായി കമ്പനി രജിസ്‌ട്രേഷന്‍ ആക്ട്-2013 ആധാരമാക്കിയാണ് രൂപീകരിക്കുന്നത്. കേന്ദ്ര-സംസ്ഥാന മന്ത്രാലയങ്ങള്‍, വകുപ്പുകള്‍, പൊതുമേഖലാ സ്ഥാപനങ്ങള്‍, സ്വയംഭരണ സ്ഥാപനങ്ങള്‍, തദ്ദേശസ്ഥാപനങ്ങള്‍ എന്നിവയ്ക്ക് പൊതുആവശ്യത്തിന് വേണ്ട സാധനങ്ങളും സേവനങ്ങളും സുതാര്യമായും കാര്യക്ഷമമായും സംഭരിക്കുന്നതിന് സമ്പൂര്‍ണ്ണമായ ഓണ്‍ലൈന്‍ മാര്‍ക്കറ്റ് പ്ലേസ് സേവനം ഈ ജി.ഇ.എം. എസ്.പി.വി ലഭ്യമാക്കും. 2) ഡി.ജി.എസ് ആന്റ് ഡി അതിന്റെ പ്രവര്‍ത്തനം 2017 ഒക്‌ടോബറോടെ അവസാനിപ്പിക്കും. ഒരുപക്ഷേ അതിന് കഴിഞ്ഞില്ലെങ്കില്‍ മതിയായ ന്യായീകരണത്തിന്റെ അടിസ്ഥാനത്തില്‍ ആ വകുപ്പിന്റെ പ്രവര്‍ത്തനം 2018 മാര്‍ച്ച് 31 വരെ നീട്ടാം.
വനിതകളുടെ  53 കിലോഗ്രം ഭാരോദ്വഹനത്തില്‍ സ്വര്‍ണ്ണ മെഡല്‍ നേടിയ സഞ്ചിത ചാനുവിനെ പ്രധാനമന്ത്രി അഭിനന്ദിച്ചു

കോമണ്‍വെല്‍ത്ത് ഗെയിംസില്‍ വനിതകളുടെ 53 കിലോഗ്രാം ഭാരോദ്വഹനത്തില്‍ സ്വര്‍ണ്ണ മെഡല്‍ നേടിയ കെ. സഞ്ചിതാ ചാനുവിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. പ്രധാനമന്ത്രി പറഞ്ഞു: ‘ഇന്ത്യക്ക് രണ്ടാമതൊരു സ്വര്‍ണ്ണമെഡല്‍. വനിതകളുടെ 53 കിലോഗ്രാം ഭാരോദ്വഹനത്തില്‍ സ്വര്‍ണ്ണ മെഡല്‍ നേടിയ കെ. സഞ്ചിതാ ചാനുവിന് അഭിനന്ദനങ്ങള്‍. ഈ അസാമാന്യ പ്രകടനത്തില്‍ രാഷ്ട്രം അതീവ സന്തോഷത്തിലാണ്’. ആസ്‌ട്രേലിയയിലെ ഗോള്‍ഡ് കോസ്റ്റ് സിറ്റിയില്‍ നടക്കുന്ന കോമണ്‍വെല്‍ത്ത് ഗെയിംസില്‍ ഇന്ത്യക്ക് ലഭിച്ച രണ്ടാമത്തെ സ്വര്‍ണ്ണ മെഡലാണ് ചാനുവിന്റേത്.
പ്രധാനമന്ത്രിയുടെ ഔദ്യോഗിക വെബ്‌സൈറ്റ് 13 ഭാഷകളില്‍ ലഭ്യം;

പ്രധാനമന്ത്രിയുടെ ഔദ്യോഗിക വെബ്‌സൈറ്റായ www.pmindia.gov.in ന്റെ അസമീസ്, മണിപ്പൂരി പതിപ്പുകള്‍ ഇന്ന് പ്രകാശനം ചെയ്തു. ഈ രണ്ടു സംസ്ഥാനങ്ങളില്‍ നിന്നുള്ള ജനങ്ങളുടെ അഭ്യര്‍ത്ഥനയെ തുടര്‍ന്നാണ് വെബ്‌സൈറ്റ് അസമീസ്, മണിപ്പൂരി ഭാഷകളിലും ലഭ്യമാക്കിയിട്ടുള്ളത്. ഇതോടെ നിലവില്‍ ഇംഗ്ലീഷിനും, ഹിന്ദിയ്ക്കും പുറമേ അസമീസ്, ബംഗാളി, ഗുജറാത്തി, കന്നട, മലയാളം, മണിപ്പൂരി, മറാത്തി, ഒഡിയ, പഞ്ചാബി, തമിഴ്, തെലുങ്ക് എന്നീ 11 പ്രാദേശിക ഭാഷകളില്‍ കൂടി പ്രധാനമന്ത്രിയുടെ ഔദ്യോഗിക വെബ്‌സൈറ്റ് ലഭ്യമാണ്. വിവിധ ഭാഷകളില്‍ പ്രധാനമന്ത്രിയുടെ ഔദ്യോഗിക വെബ്‌സൈറ്റ് ലഭ്യമാകുന്നതിനുള്ള ലിങ്കുകള്‍ താഴെക്കൊടുത്തിരിക്കുന്നു: അസമീസ്: https://www.pmindia.gov.in/asm/ ബംഗാളി: https://www.pmindia.gov.in/bn/ ഗുജറാത്തി: https://www.pmindia.gov.in/gu/ കന്നഡ : https://www.pmindia.gov.in/kn/ മറാത്തി : https://www.pmindia.gov.in/mr/ മലയാളം: https://www.pmindia.gov.in/ml/ മണിപ്പൂരി: https://www.pmindia.gov.in/mni/ ഒഡിയ : https://www.pmindia.gov.in/ory/ പഞ്ചാബി: https://www.pmindia.gov.in/pa/ തമിഴ് : https://www.pmindia.gov.in/ta/ തെലുങ്ക് : https://www.pmindia.gov.in/te/ ജനങ്ങളോട് ആവരുടെ മാതൃഭാഷയില്‍ത്തന്നെ ആശയവിനിമയം നടത്തുവാനുള്ള പ്രധാനമന്ത്രി ശ്രീ.നരേന്ദ്ര മോദിയുടെ ശ്രമങ്ങളുടെ ഭാഗമായാണ് ഔദ്യോഗിക വെബ്‌സൈറ്റ് വിവിധ ഭാഷകളില്‍ ലഭ്യമാക്കിയിരിക്കുന്നത്. തങ്ങളുടെ ക്ഷേമത്തെയും വികസനത്തെയും സംബന്ധിക്കുന്ന വിവിധ വിഷയങ്ങളെക്കുറിച്ച് രാജ്യത്തിന്റെ വിവിധ ഭാഗങ്ങളില്‍നിന്നുള്ള ജനങ്ങളും പ്രധാനമന്ത്രിയും തമ്മിലുള്ള ആശയവിനിമയം വര്‍ദ്ധിപ്പിക്കാന്‍ ഇത് പ്രയോജനപ്പെടുമെന്നാണ് പ്രതീക്ഷിക്കുന്നത്.